วัดท้องลับแล

วัดท้องลับแล เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลฝายหลวง อำเภอลับแล จังหวัดอุตรดิตถ์ วัดท้องลับแล เดิมชื่อ วัดลับแลง (แลงเป็นภาษาท้องถิ่นแปลว่าตอนเย็น) ไม่ปรากฏหลักฐานว่าสร้างขึ้นในสมัยใด แต่มีหลักฐานสำคัญระบุไว้ในปี พ.ศ. 2420 มีการบูรณะครั้งสำคัญและมีการสร้างโบสถ์ขึ้นใหม่ ต่อมาได้เปลี่ยนชื่อวัดเป็น "วัดท้องลับแล" สำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2450 จุดเด่นของวัดคือ ภายในอุโบสถจะเกิดปรากฏการณ์ภาพหัวกลับ โดยมีผู้พบเห็นในช่วงกลางปี 2554 โดยผู้พบภาพหัวกลับเป็นคนแรก พบในขณะที่เข้าไปนอนภายในโบสถ์ที่ปิดทั้งประตูและหน้าต่าง แต่บานหน้าต่างของโบสถ์ที่ปิดไม่สนิทได้มีช่องเล็ก ๆ ให้แสงส่องผ่านเข้ามา จึงเกิดภาพสะท้อนหัวกลับของศาลาการเปรียญฝั่งตรงข้ามบานหน้าต่างมายังฝาผนังภายในโบสถ์ฝั่งตะวันออก จิตรกรรมภายในอุโบสถเป็นเรื่องเล่าสมัยพุทธกาล วิถีชีวิตของชาวลับแล และตำนานเจ้าฟ้าฮ่ามกุมารปฐมกษัตริย์แห่งนครลับแล ด้านหน้าของโบสถ์มีหอไตรกลางน้ำอายุหลายร้อยปี สันนิษฐานว่าสร้างมาตั้งแต่สมัยกรุงศรีอยุธยา อ้างอิง